ජාත්‍යන්තර ඡායාරූප කලා සම්මේලනයේ ශ්‍රී ලංකාවේ නිත්‍ය නියෝජිත ආයතනය වන “ ශ්‍රී ලංකා ජාතික ඡායාරූප කලා සංගමය ” මඟින් 2014 වර්ෂය සඳහා පිරිනමන “ ගරු සභාගී සම්මානයෙන් ” ඉදිකිරීම්, ඉංජිනේරු සේවා, නිවාස හා පොදු පහසුකම් ඇමැති විමල් වීරවංශ මහතා මෙවර පිඳුම් ලැබීය.එම සම්මානය ඇමැතිවරයා වෙත පිළිගැන්වීම ශ්‍රී ලංකා ජාතික ඡායාරූප කලා සංගමයේ සභාපති සුනිල් වික්‍රම මහතාගේ ප්‍රධානත්වයෙන් ඉකුත් දා බත්තරමුල්ල, සෙත්සිරිපායේ පිහිටි එම අමාත්‍යාංශයේදී සිදුකෙරිණ.පුරා වසර 64 කට වඩා දිගු ඉතිහාසයක් ඇති ශ්‍රී ලංකා ජාතික ඡායාරූප කලා සංගමය සෑම වර්ෂයකදීම තෝරාගත් එක් විශිෂ්ට පුද්ගලයෙක් වෙත වාර්ෂිකව මෙම “ ගරු සභාගී සම්මානය ” පිරිනැමීම සිදුකරයි.ශ්‍රී ලංකාවේ කලා ක්ෂේත්‍රයේ ප්‍රවීණයන් මීට ඉහතදී මෙම සම්මානයෙන් පිඳුම් ලබා ඇති අතර ආචාර්ය පණ්ඩිත් අමරදේවයන්, ආචාර්ය ලෙස්ට ජේම්ස් පීරිස්, ආචාර්ය ප්‍රේමසිරි කේමදාස, කලාවේදී ඩී. බී. නිහාල්සිංහ යන ප්‍රවීණයෝ ද ඒ අතර වෙති.මෙම සම්මානය සඳහා දේශපාලඥයෙකු තෝරාගත් ප්‍රථම අවස්ථාව මෙයයි.